**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2015. október 21-én (szerdán) 15.30 órakor megtartott ülésén.

**Jelen vannak:** Eged István FIDESZ-KDNP polgármester

Boros Csaba FIDESZ-KDNP alpolgármester

Barta Gábor képviselő

Tóth János képviselő

**Meghívottak:** Dr. Varga Attila jegyző

Dr. Kerekes Tibor aljegyző

Braun József pénzügyi oszt. vez.

Szabóné Szűcs Szilvia intézményvezető

Deák Bernadett önk. tanácsadó

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert a 7 képviselőből 4 fő jelen van. Az ülést megnyitja. Javasolja a meghívón feltüntetett napirendi pontok tárgyalását, amit a képviselők egyhangúan elfogadtak.

**NAPIRENDI PONTOK**

1. A polgármester juttatásáról és a képviselői tiszteletdíjról szóló rendelet módosítása.

Előterjesztő: Dr. Varga Attila jegyző

1. Az önkormányzat költségvetési és szociális rendeletének módosítása.

Előterjesztő: Dr. Varga Attila jegyző

1. Az Idősek Otthona 2014/2015-ös évről szóló beszámolójának megtárgyalása.

Előterjesztő: Eged István polgármester

1. Pétervására Város 2005-2020. évre vonatkozó gazdasági programjának megtárgyalása.

Előterjesztő: Dr. Varga Attila jegyző

1. Balázs Etel pétervásárai lakos kérelmének megtárgyalása

Előterjesztő: Eged István polgármester

1. A Heves Megyei Katasztrófavédelmi Igazgatóság támogatási kérelmének megtárgyalása.

Előterjesztő: Eged István polgármester

1. ÉRV Zrt-vel fennálló vízi közmű üzemeltetési szerződés módosításának megtárgyalása

Előterjesztő: Eged István polgármester

1. A Hét Kút forrás Szociális Alapítvánnyal együttműködési szándéknyilatkozat megkötésének megtárgyalása.

Előterjesztő: Eged István polgármester

1. József Attila utcai vízvezeték önkormányzati tulajdonba vételével kapcsolatos szándéknyilatkozat megtárgyalása.

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

A polgármester juttatásáról és a képviselői tiszteletdíjról szóló rendelet módosítása.

**dr. Varga Attila jegyző**

A Törvényességi Felügyeleti Főosztály jelezte, hogy módosítani, egyértelművé kell tenni a rendeletet. Technikai jellegű dologról van csak szó.

**Eged István FIDESZ-KDNP polgármester**

Meg kell tudni pontosan mit is akar a Főosztály, mert szerintem így se egyértelmű a rendelet.

Javaslom ennek a napirendi pontnak az elnapolását. Utána kell járni, és újra fogjuk tárgyalni.

**Tóth János képviselő**

Talán jobb lenne, ha úgy lenne megfogalmazva, hogy a képviselői tiszteletdíj tartalmazza bizottsági díjat.

**dr. Varga Attila jegyző**

Ez így jó lesz.

**Eged István FIDESZ-KDNP polgármester**

Kéri a jegyzőt, hogy a következő ülésre újra terjessze elő ezt a napirendi pontot.

**2./ Napirend**

Az önkormányzat költségvetési és szociális rendeletének módosítása.

**dr. Varga Attila jegyző**

Az állam által nem fedezett közfoglalkoztatással kapcsolatos költségek elszámolása.

**Eged István FIDESZ-KDNP polgármester**

Egyéb dolgokat is tudunk elszámolni a szociális támogatásból? Mik azok?

**Braun József pénzügyi osztályvezető**

Itt el tudjuk számolnia a közfoglalkoztatással kapcsolatos költségeket is.

**Eged István FIDESZ-KDNP polgármester**

És a szociális tűzifa, azaz szén?

**Braun József pénzügyi osztályvezető**

Az önrészt igen, ha még ebben az évben kifizetjük.

Ha januárban fizetjük az önrészt, azt már majd csak a 2016. éviből tudjuk elszámolni.

**Eged István FIDESZ-KDNP polgármester**

Kérdezi, hogy van-e valakinek kérdése, hozzászólás ezzel kapcsolatban?

Amennyiben nincs, kéri, hogy aki egyetért, az önkormányzat költségvetési és szociális rendeletének módosítása az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselőtestületének**

**13/2015. (X.22.) önkormányzati rendelete**

**egyes önkormányzati rendeletek a közfoglalkoztatással kapcsolatos állam által nem fedezett költségeinek elszámolásával összefüggő módosításáról**

**1. Az önkormányzat 2015. évi költségvetéséről szóló 3/2015. (II. 13.) önkormányzati rendeletének módosítása**

Pétervására Város Önkormányzatának Képviselőtestülete az államháztartásról szóló 2011. évi CXCV törvény 23. § (1) bekezdésében kapott felhatalmazás alapján Pétervására Város önkormányzata 2015. évi költségvetéséről a következőket rendeli el:

**1. §**

Az önkormányzat 2015. évi költségvetéséről szóló 3/2015. (II. 13.) önkormányzati rendelet 8. §-a az alábbi (5) bekezdéssel egészül ki:

„(5) A közfoglalkoztatással kapcsolatos kiadások elszámolásánál, az állam által nem fedezett költségek finanszírozását a Képviselőtestület a szociális juttatások keretének a terhére számolja el.”

**2. A pénzbeli és természetbeni támogatások rendszeréről, valamint a személyes gondoskodást nyújtó szociális és gyermekjóléti ellátási formák szabályairól szóló 4/2015. (II.13.) önkormányzati rendelet módosítása**

Pétervására Város Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés b) pontjában, 132. § (4) bekezdés g) pontjában, valamint a gyermekek védelméről és a gyámügyi igazgatásról szól 1997. évi XXXI. törvény 29. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. (1) bekezdés 8. és 8a. pontjában meghatározott feladatkörében eljárva a következőket rendeli el:

**2. §**

A pénzbeli és természetbeni támogatások rendszeréről, valamint a személyes gondoskodást nyújtó szociális és gyermekjóléti ellátási formák szabályairól szóló 4/2015. (II.13.) önkormányzati rendelet 38. §-a az alábbi (5) bekezdéssel egészül ki:

„(5) A közfoglalkoztatással kapcsolatos kiadások elszámolásánál, az állam által nem fedezett költségek finanszírozását a Képviselőtestület a szociális juttatások keretének a terhére számolja el.”

**3. Záró rendelkezések**

**3. §**

Ez a rendelet a kihirdetését követő napon lép hatályba, és a folyamatban lévő elszámolásoknál kell alkalmazni.

Pétervására, 2015. október 21.

**Eged István Dr. Varga Attila**

**FIDESZ-KDNP jegyző**

**polgármester**

**3./ Napirend**

Az Idősek Otthona 2014/2015-ös évről szóló beszámolójának megtárgyalása.

**Eged István FIDESZ-KDNP polgármester**

Átolvasta az anyagot, és megdöbbentette az elhalálozások aránya.

**Szabóné Szűcs Szilvia intézményvezető**

Ez a szám évente változik.

**dr. Varga Attila jegyző**

Sok az idős ember, illetve akiket a kórházból kiadva otthon nem tudnak ápolni.

**Szabóné Szűcs Szilvia intézményvezető**

Elcsúsztunk az elfekvő felé.

**dr. Varga Attila jegyző**

Sok embert rosszabb állapotban kerül ki a kórházból, mint amikor beviszik.

**Eged István FIDESZ-KDNP polgármester**

Összefüggésben van ez a magas térítési díjjal?

**Szabóné Szűcs Szilvia intézményvezető**

Nem igazán.

**Eged István FIDESZ-KDNP polgármester**

Jelezte az „Aranykapunak”, hogy Csík Bélával gond van. El kell helyezni. Nem szeretné, ha probléma lenne belőle.

Kérdezi, hogy a beszámolóval kapcsolatban van-e kérdés?

Amennyiben nincs kérdés kéri, hogy aki egyetért, az Idősek Otthona 2014/2015-ös évről szóló beszámolójával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 89/2015. (X.21.) határozata**

Pétervására Város Önkormányzat Képviselőtestülete megtárgyalta a Pétervásárai Idősek Otthona 2014. október - 2015. október közötti időszakban végzett munkájáról szóló beszámolót, és azt a melléklet szerinti tartalommal elfogadja.

Határidő: azonnal

Felelős: Eged István polgármester

**4./ Napirend**

Pétervására Város 2005-2020. évre vonatkozó gazdasági programjának megtárgyalása.

**Eged István FIDESZ-KDNP polgármester**

Annyi kiegészítést tenne, hogy a pályázatok nagyban behatárolják a lehetőségeinket.

Várja a kérdéseket, véleményeket, hozzászólásokat.

**Tóth János képviselő**

A 4. old. található a következő – fiatalok elvándorlásának „megakadályozása”. A megakadályozása szó helyett mást kellene beírni. Ez így túl drasztikusan hangzik.

**dr. Varga Attila jegyző**

Lehetne akkor az, hogy elősegítse a fiatalok helyben maradását. Ez így jó lesz?

**Tóth János képviselő**

5. oldal lap teteje, sportcsarnok teljes felújítása szerepel.

Nem az uszoda lenne a fontosabb?

**Eged István FIDESZ-KDNP polgármester**

Elmondja, hogy járt az államtitkárságon és ott azt mondták, hogy a kiemelt iskolák megkapják a tanuszodát.

Majd meglátjuk mi lesz a későbbiekben az iskolákkal kapcsolatban.

Hogy lesznek-e pályázatok azt előre nem lehet tudni.

**dr. Varga Attila jegyző**

Elmondja, még, hogy a Sportcsarnokhoz villámvédelmet, érintésvédelmet kellett csináltatni. A javítási munkálatok kb. 500.000.- Ft-ba kerülnek.

**Boros Csaba alpolgármester**

A Sportcsarnokban borzalmas állapotok uralkodnak. Van, amikor a falban folyik a víz.

**Barta Gábor képviselő**

A lapos tetőt szigetelni kell. A lefolyó magasabban van, mint kellene.

Az összes szellőztetőben áll a víz.

**Tóth János képviselő**

Bérlakások kialakításán el kellene gondolkodni.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés?

Amennyiben nincs kérdés kéri, hogy aki egyetért, Pétervására Város 2005-2020. évre vonatkozó gazdasági programjával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 90/2015. (X.21.) határozata**

Pétervására Város Önkormányzat Képviselőtestülete (a továbbiakban: Képviselőtestület) a Magyarország helyi önkormányzatairól szóló 2011. évi CXCVI. törvény 9. § (1) bekezdése alapján Pétervására város 2015-2020. évre vonatkozó gazdasági programját, ami egyben tartalmazza a középtávú vagyongazdálkodási tervét is - a költségvetési lehetőségeihez igazodva, - figyelemmel az önkormányzat jelenlegi vagyonára az alábbiak szerint hagyja jóvá:

**Pétervására város 2015-2020. évre vonatkozó gazdasági programja**

**I. A gazdasági program alapjainak megteremtése**

1. **Pályázatok**

A lehető legtöbb pályázati pénz lehívása céljából a képviselőtestületnek minden eszközzel arra kell törekednie, hogy saját és járási szinten, illetve ennél nagyobb megyei szinten, partnerként együttműködve társönkormányzatokkal, gazdálkodókkal, civil szervezetekkel a 2015 – 2020. évekre vonatkozó területfejlesztési operatív programokat maximálisan kihasználja. A pályázatok segítségével tudja gazdasági programjához előteremteni a szükséges forrást.

Határidő: folyamatos, 2020. december 31.

Felelős: polgármester

1. **Vagyongazdálkodás**

***A./ Saját bevételek növelése, önkormányzati vagyon gyarapítása, hasznosítása***

a) A képviselőtestületnek folyamatosan keresnie kell a saját bevételei növelésének, valamint kiadásai csökkentésének lehetőségét. Ezért törekszik arra, hogy alapvető működéséhez nem szükséges vagyontárgyait, különösen ingatlanait piaci alapon értékesítse, és a meglévő ingatlanait hasznosítsa. Az így kapott bevételét elsősorban fejlesztésre fordítja.

b) Az önkormányzati alapfeladatok ellátásához szükséges vagyont gyarapítani kell. Ennek egyik alternatívája lehet a megüresedő családi lakóházak önkormányzat általi megvétele.

c) Ki kell használni a bérbeadásban rejlő lehetőségeket, a bérleti díj piaci alapú, inflációkövető módon történő megállapításával.

d) Felül kell vizsgálni a helyi adóztatásban még rejlő lehetőségeket, természetesen figyelemmel a lakosság, vállalkozások terhelhetőségére és a foglalkoztatásra gyakorolt hatásra is.

***B./ Az önkormányzat gazdasági társaságban lévő tulajdonainak gyarapítása, fejlesztése***

Az önkormányzati tulajdonban működő PEVIK Kft. vizsgálata szükséges a következő szempontok szerint:

- képes-e az általa ellátott feladatok jövedelmező ellátására;

- fejlesztéséhez adottak-e a feltételek (árak, piac, fejlesztési forrás, egyéb feltételek);

- tevékenysége megfelelő-e az Önkormányzat tulajdonosi érdekeinek, tevékenységi körének kibővítése szükséges-e.

Határidő: folyamatos, 2020. december 31.

Felelős: polgármester

**II. A gazdasági program célterületei**

1. **Foglalkoztatás segítése**

Az önkormányzat minden rendelkezésére álló eszközzel elősegíti a munkahelyteremtő beruházásokat, ezen belül a helyi vállalkozások erősítése, fejlődésének elősegítése A foglalkoztatás javítása érdekében ki kell használni a közmunkaprogramból adódó lehetőségeket, a közfoglalkoztatást, mint szükséges formát alkalmazza azzal, hogy a Képviselőtestület nem tekinti ezt a foglalkoztatás javítása döntő – hanem csak kisegítő – elemének.

Határidő: folyamatos

Felelős: polgármester

1. **Szennyvízcsatorna telep fejlesztése**

Az erre vonatkozó pályázaton nyert az önkormányzat, a beruházás még 2015 évben megkezdődik. Befejezési határideje 2018. december 31.-ére várható.

Határidő: 2018. december 31.

Felelős: polgármester

1. **Önkormányzati intézmények fejlesztése**

***A./ Általánosságban***

Pétervására járásszékhelyi szerepének megfelelően a képviselőtestület folytatja az önkormányzat tulajdonában álló, közintézmények épületei felújítását, gondoskodik azok megfelelő karbantartásáról, hogy azok magas minőségben lássák el feladataikat. Nemcsak az épületek felújítását kívánja megoldani a képviselőtestület, hanem törekszik arra is, hogy a térség lakosai minél több ügyüket helyben is meg tudják oldani, és azzal ne kelljen a megyeszékhelyre beutazniuk. A feladatokat a képviselőtestület elsősorban pályázati pénzekből kívánja megoldani.

***B./ Alapfokú oktatási intézmények felújítása, gyermekek szociális ellátásának fejlesztése***

A képviselőtestület kiemelt célja, hogy elősegítse a fiatalok helyben maradását, és növelje a gyermekek számát a településen. Ennek érdekében célként tűzi ki a Pétervásárai Napköziotthonos Óvoda fejlesztését, ezen belül bővítését. Szintén célja a képviselőtestületnek, hogy bölcsödét hozzon létre, ami biztosítja a kisgyermekes édesanyák számár, azt hogy minél hamarabb visszailleszkedjenek a munka világába, vagy munkát tudjanak vállalni.

***C./ Időskorúak ellátásának javítása***

A képviselőtestület a lakosság részéről történő igény kielégítésére tekintettel az Idősek Otthonának férőhelyi számát a ciklus végéig növelni szeretné. az erre szolgáló pályázati lehetőségeket a testület maximálisan ki kívánja használni.

***D./ Egészséges város megteremtése***

A fenti cél megvalósítása érdekében a képviselőtestület fejleszteni kívánja a város sportlétesítményeit. Elsősorban a nagyon rossz állapotban lévő sportcsarnokot kívánja teljesen felújítani, úgy hogy az megfeleljen a mostani követelményeknek. Ezen kívül a sportcsarnok ingatlanának komplex rendezése során egy teniszpályát hozna létre a testület. Szintén növelné a sportolási lehetőségeket a tervezett kerékpárutak kialakítása.

Határidő: folyamatos, 2020. december 31.

Felelős: polgármester, jegyző, intézményvezetők

1. **Nem önkormányzati intézmények fejlesztésében való közreműködés**

***A./ Helyi középfokú oktatás színvonalának növelése***

A Pétervásárán működő Mezőgazdasági Szakiskola és Kollégium versenyképessége és ezáltal a tanulói létszám növelése érdekében a képviselőtestület segítséget nyújt abba, hogy a gazdasági szereplőkkel együttműködve olyan gyakorlati programokat dolgoz ki, amelyek keretében a tanulók megszerezhetik a zökkenőmentes munkába állást elősegítő, a lemorzsolódást elkerülő gyakorlati tapasztalatokat. A szakképzéseken felül szükséges megvizsgálni annak lehetőségét, hogy hogyan tudna a képviselőtestület segítséget nyújtani az iskolaépület, illetve a kollégium felújításában, hasznosításában.

Határidő: folyamatos

Felelős: polgármester

***B./ A KLIK üzemeltetésében lévő általános iskola fejlesztése***

A jelenleg az állam kezelésében lévő általános iskola fejlesztése elsődleges célja a képviselőtestületnek. Ennek keretében a képviselőtestület támogatja az iskola vezetését abban, hogy pályázati lehetőségek kihasználásával az általános iskolában egy tornatermet, illetve egy étkezdét hozzon létre.

Határidő: folyamatos, 2020. december 31.

Felelős: polgármester

***Az egyházi fenntartású épületek fejlesztése, felújítása***

a) A Római Katolikus Templom épületének felújítását követően szükséges annak és a temető környékének a rendbetétele, ezen belül a templom domb zöld területeinek megújítása, a templom lépcső felújítása, illetve a temető területének körbekerítése részcéljai a testületnek.

b) Célként fogalmazza meg a képviselőtestület továbbá a Kápolna felújításában való közreműködés, és ezt követően az épület látogatók számára való megnyitását.

Határidő: folyamatos

Felelős: polgármester

1. **Közlekedési, egyéb infrastruktúra fejlesztése**

***A./ Közösségi közlekedés feltételrendszerének fejlesztése***

Megfelelő nagyságú, több busz befogadására alkalmas buszmegálló megépítése, ehhez az Agria Volán társasággal együttműködve pályázati lehetőségek igénybevétele.

Határidő: 2020. december 31.

Felelős: polgármester

***B./ Városi közúthálózat, járdák fejlesztése, karbantartása***

a) Az önkormányzati tulajdonban lévő utak, járdák, közterületek állagának javítása folyamatos feladat. Az önkormányzat célja a település közútjainak felújítása, szükség esetén újra aszfaltozása, illetve a 60-as években létesült un. járólapos kivitelezésben megvalósított járdák teljes felújítása.

Határidő: folyamatos, évenkénti részletezése a költségvetési rendeletben

Felelős: polgármester, Városüzemeltetési és Sport Bizottság, Pénzügyi és Ügyrendi Bizottság

b) A Magyar Közút Kht.-vel együttműködve a város központjában található útkereszteződés átalakítása körforgalomra, hogy a forgalom ritmusa ne csökkenjen, de a balesetveszély mérséklődjön. Ezzel összefüggésben az önkormányzatnak biztosítania kell a megszűnő parkolók pótlását, illetve város forgalmas részein parkolók kiépítését.

Határidő: folyamatos

Felelős: polgármester

c) Az önkormányzati tulajdonba kerülő külterületi földutak rendeltetésszerű használatra alkalmas műszaki állapotáról folyamatosan gondoskodni kell. Ennek finanszírozásához pályázati forrásokat kell igénybe venni.

Határidő: folyamatos

Felelős: polgármester

d) A ún. „zöld közlekedés” erősítése érdekében az önkormányzatnak meg kell teremtenie az infrastrukturális feltételeket egy kerékpárút-hálózat kiépítésére.

Határidő: 2020. december 31,

Felelős: polgármester

e) A képviselőtestület teljes mértékben támogatja a jelenleg zajló 23-as fő közlekedési út fejlesztését.

Határidő: 2020. december 31.

Felelős: polgármester

***C./ Vízhálózat felújítása, vízminőség javítása***

A meglévő központban elhelyezkedő vízhálózat elöregedett, ezért szükséges ennek felújítása, az eternit csőhálózat kicserélése, és ezzel a vízminőség javítása.

Határidő: 2020. december 31.

Felelős: polgármester

1. **Városrehabilitáció**

a) A szociális városrehabilitációs pályázat 1. ütemének megvalósítását követően a 2. ütemben az elhanyagolt, közművekkel nem rendelkező területek rehabilitációjára, illetve megszüntetésére kerülne sor. A legfontosabbnak a képviselőtestület a szegregációval veszélyeztetett területek közül az északi városrész és a Vár utca környékének integrált fejlesztését tartja.

b) Lakótelkek kialakításával lehetőséget kell teremteni a fiatalok letelepedésre.

A lakótelkek kialakítása során a képviselőtestületnek abban is állást kell foglalnia, hogy piaci alapon vagy egyéb (pl. szociális helyzet, városbeli munkahely) feltételek figyelembevételével kívánja értékesíteni a telkeket. A lakóterületi fejlesztéseket (lakótelkek kialakítása) elsődleges körben a képviselőtestület a Petőfi út, Ivádi út és az Akácfa utca mentén tervezi.

c) Fontos célja még a képviselőtestületnek a Malomépület és környékének rendbetétele, valamint a központi területeken elhelyezkedő ingatlanok felújítása, így egységes városkép kialakítása. Ehhez a képviselőtestület a közmunkaprogram lehetőségeit is igénybe veszi.

d) Célja a testületnek a jelenlegi piaci árusítóhely piactérré bővítése és környezetének rendezése.

Határidő: folyamatos, 2020. december 31.

Felelős: polgármester

1. **Turizmus, idegenforgalom, szabadidő, kultúra**

***A./ A város idegenforgalmi vonzerejének növelése, a természeti értékekre építő turisztikai attrakciók és szolgáltatások fejlesztése***

a) A Képviselőtestület támogatja és szorgalmazza, hogy a település idegenforgalmi adottságai a tervezett Pétervására és Terpes közötti víztározó megépítésével is javuljanak.

b) A „mogyoróskai” erdőben létrehozott tanösvényt és kilátót minél szélesebb körben kell megismertetni a lakossággal.

c) A közlekedési infrastrukturális fejlesztések közé is sorolható kerékpárút-hálózat fejlesztésével szintén szeretné elősegíteni a képviselőtestület azt, hogy a pihenést kereső polgárok kerékpáron is eljuthassanak a településre, és ezzel növeljék a településen eltöltött vendégéjszakák számát.

d) Fontos célja még a képviselőtestületnek új szálláshelyek (szállók, kempingek, stb.) létesítésének elősegítése, illetve a péterkei-tó mellett üdülő-, pihenő hely létrehozása.

e) A képviselőtestület elősegíteni kívánja a Sportegyesület keretében működő Túra, illetve Kerékpáros Szakosztályokkal közösen, a város környékén új túravonalak, hegyikerékpáros útvonalak kijelölésével, a túrázók, kirándulók, sportolni vágyók részére a minőségi szolgáltatást.

***B./ Partnerkapcsolatok erősítése, városi rendezvénysorozat fejlesztése, kulturális lehetőségek bővítése***

a) A képviselőtestület tervezi a külföldi partnerkapcsolatok szélesítését. A meglevő Feled (Szlovákia) és az erdélyi Gyulakuta (Románia) településekkel kialakított együttműködés további mélyítésére törekszik az oktatási, kulturális, sport és igazgatási területeken.

b) A nyári időszakban olyan rendezvénysorozat, kisebb fesztivál létrehozása szükséges, ami képes arra, hogy a térségben tartózkodó turistáknak, és a helybeli lakosoknak tartalmas szórakozást nyújtson, illetve a pihenő vendégeket hosszabb-rövidebb időre a településre csábítsa, illetve erősítse a helyi identitást.

c) A Keglevich-kastély múzeummá alakításának elősegítése, helytörténeti múzeum létrehozása.

Határidő: folyamatos, 2020. december 31.

Felelős: polgármester

1. **A helyi gazdaság fejlesztése**

***A./ Befektetés-ösztönző intézkedések***

a) A képviselőtestület közreműködik abban, hogy a település adottságait figyelem bevéve, egy befektetés-ösztönző program kerüljön kidolgozásra, ami a helyi adókedvezmények és az EU forráshoz való jutást segítő intézmények segítségével vonzóvá tudja tenni a települést a befektetők számára.

b) A képviselőtestület célja egy jó infrastruktúrával rendelkező ipari park vagy ipar terület létrehozásával, megfelelő feltételeket nyújtson a vállalkozások számára termelő-gyártó kapacitásaik kiépítésére a településen. meg kell vizsgálni, hogy az ipari park a volt laktanya területén létre hozható-e.

c) Ivádi-patak két oldalán gazdasági területeket szükséges létrehozni.

***B./ Támogató intézményhálózat létrehozása***

A képviselőtestület vállalja egy olyan fejlesztési iroda létrehozását, amely a vállalkozások részére pénzügyi, jogi tanácsadással, pályázati lehetőségekről történő tájékoztatással segíti, illetve felkészíti a piaci szereplőket pályázatok benyújtásában.

***C./ „Zöld gazdaság” megalapozása***

Kiemelt célja a képviselőtestületnek a helyi környezeti adottságok, erdők gazdasági felhasználásával új munkahelyek teremtése, illetve a turizmusra épülő vállalkozások fejlesztése.

Határidő: folyamatos, 2020. december 31.

Felelős: polgármester

**5./ Napirend**

Balázs Etel pétervásárai lakos kérelmének megtárgyalása.

**Eged István FIDESZ-KDNP polgármester**

Fent nevezett személy és családja a Petőfi út 78. szám alatti házban élnek, most kilakoltatják őket.

**Dr. Kerekes Tibor aljegyző**

Szeptember 1-től 60 nap a határidő.

**Eged István FIDESZ-KDNP polgármester**

Újra megvehetnék azt a házat ahol laknak, de sokat kérnek érte.

Találtak másik ingatlant Erdőkövesden 700.000.- Ft-ért.

**Dr. Kerekes Tibor aljegyző**

Az ügyvéddel tárgyalt ebben az ügyben. Sajnos a tulajdonos idő közben meghalt. Előszerződést kellene kötni, és a hagyatéki eljárás után lépni tovább.

**Eged István FIDESZ-KDNP polgármester**

Ezzel a napirenddel kapcsolatban várja a kérdéseket, javaslatokat.

**Braun József pénzügyi osztályvezető**

Szociális bérlakásként támogatja.

**Barta Gábor képviselő**

Ha tudjuk, akkor vegyük meg azt a házat.

**Eged István FIDESZ-KDNP polgármester**

Próbáljuk meg kevesebbért megvenni az ingatlant.

Kérdezi, hogy ezzel kapcsolatban van-e még kérdés.

Amennyiben nincs kérdés kéri, hogy aki egyetért, Balázs Etel kérelmével az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 91/2015. (X.21.) határozata**

1. Pétervására Város önkormányzat Képviselőtestülete (a továbbiakban: Képviselőtestület) felhatalmazza Eged István polgármestert, hogy tárgyaljon a ház megvásárlásáról az leendő örökösökkel.

2. A Képviselőtestület 700.000,-Ft értékhatárig ad felhatalmazást az ingatlan megvásárlására.

Határidő: folyamatos

Felelős: Eged István polgármester

**6./ Napirend**

A Heves Megyei Katasztrófavédelmi Igazgatóság támogatási kérelmének megtárgyalása.

**Eged István FIDESZ-KDNP polgármester**

Voltak nála a Katasztrófavédelemtől tárgyalni. Az anyagban szerepel, hogy mire lenne szükségük. (Erre nem tett ígéretet.) Nem gondolja, hogy 2 milliós támogatást kellene adni.(A Vodafone torony bérleti díjáról lemondott az önkormányzat, az épületet és egyéb dolgokat is átadták nekik.)

Javasolni fogja Nekik, hogy több önkormányzatot is látogassanak meg ebben az ügyben, és kérjenek onnan is támogatást.

**Tóth János képviselő**

Ilyen támogatási összeget nem is terveztek a költségvetésnél. Menjenek el több településre is.

**Dr. Kerekes Tibor aljegyző**

A Vodafone torony bérleti díja is igen szép összeg lehet most.

**Braun József pénzügyi osztályvezető**

Esetleg 150.000.- Ft-ot tudnának adni támogatásként.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, hozzászólás?

A 150.000.- Ft-tal egyetért.

Amennyiben nincs kérdés kéri, hogy aki egyetért, a 150.000,- Ft-os támogatással az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 92/2015. (X.21.) határozata**

Pétervására Város Önkormányzat Képviselő-testülete, a Heves Megyei Katasztrófavédelmi Igazgatóság részére tűzoltó szakfelszerelések, tűzoltó-technikai termékek és védőeszközök vásárlásra 150.000,-Ft összegben adományt biztosít.

Határidő: azonnal

Felelős: Eged István polgármester

**7./ Napirend**

ÉRV Zrt-vel fennálló vízi közmű üzemeltetési szerződés módosításának megtárgyalása.

**Eged István FIDESZ-KDNP polgármester**

Az ÉRV Zrt. egy szerződésbe foglalná a Pétervásárára és a Pétervására-Kisfüzes távvezetékre vonatkozó üzemeltetési szerződéseket. Egyúttal a jelenlegi üzemeltetési szerződésben az elfogyasztott és kifizetett ivóvíz 7 %-át fizetné ki bérleti díjként az önkormányzat részére.

Jelenleg a használati díj 10,-Ft/m3, a 7 %-kal kb. 20,-Ft/m3-re emelkedne a díj.

**Barta Gábor képviselő**

A testület kérhet többet?

**Eged István FIDESZ-KDNP polgármester**

Legalább 12 %-ot kellene kérni, de lehet, hogy ezt nem fogadják el.

**Barta Gábor képviselő**

Lehetne több is, hogy legyen miből engedni.

**Eged István FIDESZ-KDNP polgármester**

Akkor legyen úgy a határozat, hogy a testület felhatalmazza polgármestert, hogy tárgyaljon ebben az ügyben.

Kérdezi, hogy ezzel kapcsolatban van-e kérdés, kiegészítés?

Amennyiben nincs kérdés kéri, hogy aki egyetért, a fentiekkel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 93/2015. (X.21.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) felhatalmazza Eged István polgármestert, hogy tárgyaljon az ÉRV Zrt.-vel a magasabb üzemeltetési díjról.

2. A Képviselőtestület minimum 10 %-os üzemeltetési díjat tart elfogadhatónak.

Határidő: azonnal

Felelős: Eged István polgármester

**8./ Napirend**

A Hét Kút forrás Szociális Alapítvánnyal együttműködési szándéknyilatkozat megkötésének megtárgyalása.

**Eged István FIDESZ-KDNP polgármester**

A Tanoda példamutatóan működött. Szeretnék tovább folytatni a programot, melyhez szükségük van egy együttműködési szándéknyilatkozatra.

Most is szükségük lesz egy helyiségre (Könyvtár), amiért kb. 120.000.- Ft/hó tudnának fizetni.

**Tóth János képviselő**

A szomszédnak nem igazán tetszett a zsivaj.

**Eged István FIDESZ-KDNP polgármester**

Erre oda figyelnek.

Kérdezi, hogy ezzel kapcsolatban van-e még kérdés, hozzászólás?

Amennyiben nincs kérdés kéri, hogy aki egyetért, a Hét Kút forrás Szociális Alapítvánnyal együttműködési szándéknyilatkozat megkötésével az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 94/2015. (X.21.) határozata**

1. Pétervására Város Önkormányzat Képviselő-testülete megtárgyalta a „Hét Kútforrás Szociális Alapítvány”-nyal kötendő Együttműködési Szándéknyilatkozatot, és azt a melléklet szerinti tartalommal elfogadta.

2. A Képviselőtestület felhatalmazza a polgármestert, hogy az Együttműködési Szándéknyilatkozatot Pétervására Város Önkormányzata nevében aláírja.

Határidő: azonnal

Felelős: Eged István polgármester

**9./ Napirend**

József Attila utcai vízvezeték önkormányzati tulajdonba vételével kapcsolatos szándéknyilatkozat megtárgyalása.

**dr. Varga Attila jegyző**

Tájékoztatja a képviselő-testületet, hogy a TKKI Pétervásárán megvalósuló Közösségi Központ megvalósítása során a József Attila utcában új vízbekötésre kerül sor. Eddig a vízóra a Keglevich és a József Attila utca sarkán volt, ez kerülne át a Szakiskola hátsó bejáratához. Időközben leegyeztettem az ÉRV-vel és mivel jelenleg a vezeték önkormányzati tulajdon alatt van, így csak egy nyilatkozatot kérnek erről. Ezután ez az 50 méteres szakasz is gerinc vezetékként üzemelne.

Így erről nem kell határozatot hozni a testületnek.

**10./ Napirend**

Kérdések, interpellációk.

**Barta Gábor képviselő**

Többen szóvá tették a településen, hogy a GYIVI-ben van egy problémás gyerek (hallássérült), aki késsel járkál. Nem tudják, hogy mi a szándéka.

**Tóth János képviselő**

Nem tanul sehol?

**Boros Csaba alpolgármester**

Nem tud róla.

**Tóth János képviselő**

A polgármester úrtól kérdezi, hogy tudott-e a Közúttal egyeztetni.

**Eged István FIDESZ-KDNP polgármester**

Igen.

Zsákos aszfalt meg van rendelve?

**Barta Gábor képviselő**

Igen lehet, hogy már holnap hozzák.

**dr. Varga Attila jegyző**

A közútnak kellene jelezni, hogy a Kossuth út 74. szám előtti rész nagyon meg van süllyedve, és így veszélyes.

**Tóth János képviselő**

Felhívja a figyelmet a posta illetve a sportcsarnok előtt lévő kátyúkra.

**Eged István FIDESZ-KDNP polgármester**

Murvát kell rendelni.

**Barta Gábor képviselő**

A sportcsarnoknál a jövő héten géppel megpróbálják lesimítani, utána feltölteni.

**Tóth János képviselő**

A sportcsarnok bejárata borzalmas, áll a víz.

**Eged István FIDESZ-KDNP polgármester**

Árkot kellene oda kihúzni. Az iskolából is érkezett már emiatt panasz.

Térjünk át az október 23-i ünnepségre, a kitüntetésekre.

**Barta Gábor képviselő**

Más dolgozók is mentek már nyugdíjba a hivataltól, ők is megérdemelnék a kitüntetést.

**Deák Bernadett önkormányzati tanácsadó**

Ezeket a kitüntetéseket kiemelkedő teljesítményért kapják.

Ezt figyelembe kell venni.

**Boros Csaba alpolgármester**

Az emberek mondják azt is, hogy megérdemlik, meg azt is, hogy nem.

Jövőre hamarabb kell gondolkodni a kitüntetésre javasolt személyeken, több idő kell hozzá.

**Barta Gábor képviselő**

Más témára áttérve elmondja, hogy jelezték a lakosok, hogy az iskola környékén meztelenül szaladgálnak (drog, ital hatása alatt) egyes személyek.

A térnek arra a részére is kamera kellene, hogy az ilyen randalírozókat kiszűrjék.

**Boros Csaba alpolgármester**

A kamera neki kicsit csalódás.

A játszótérnél is van felszerelve, még sincs változás.

**Eged István FIDESZ-KDNP polgármester**

Sajnos nincs bejelentés, a felvételeket csak a rendőrség láthatja.

Rendbe kell tenni az egészet.

**Boros Csaba alpolgármester**

Át lehet helyezni a kamerát, ha technikailag megoldható.

Kéri, hogy a FIDESZ irodánál lévő átjárót zárják le.

**Barta Gábor képviselő**

Le volt zárva, de kiszaggatták. De megcsináltatja újra.

**Tóth János képviselő**

Szerinte a mobil kamera jobb lenne.

**Eged István FIDESZ-KDNP polgármester**

Kérdezi, hogy van-e még valakinek kérdése, hozzászólása?

Amennyiben nincs az ülést **bezárja**.

**K.m.f.**

**Eged István Dr. Varga Attila**

**FIDESZ-KDNP jegyző**

**polgármester**